लखनऊ। उत्तर प्रदेश में निकाय चुनाव के प्रचार अभियान की शुरुआत से पहले मुख्यमंत्री योगी आदित्यनाथ ने कहा कि भारत में भगवान राम का नाम लिए बिना कोई काम नहीं होता है। राम हमारी आस्था के प्रतीक हैं, भारत की पूरी आस्था का केंद्र बिंदू हैं। मुख्यमंत्री रने कहा कि हिंदुत्व और विकास एक दूसरे के विरोधी नहीं बल्कि एक दूसरे के पूरक हैं। हिंदुत्व का जो विरोध करते हैं वह वास्तव में भारतीयता का विरोध करते हैं, विकास का विरोध करते हैं। आपको बता दें कि मुख्यमंत्री आज से अयोध्या से निकाय चुनाव प्रचार अभियान की शुरुआत करेंगे। मुख्यमंत्री हनुमान गढ़ी जाएंगे जिसके बाद वह चुनावी सभा को संबोधित करेंगे।
विपक्ष के पास मुद्दा नहीं
अयोध्या से चुनावी अभियन की शुरुआत करने को लेकर विपक्ष के हमले पर मुख्यमंत्री ने कहा कि देखिए विपक्ष के पास कोई मुद्दा नहीं बचा है, अयोध्या हमारे लिए पवित्र नगरी है, हमारी आस्था की नगरी है, अयोध्या को नगर निगम बनाने का श्रेय भाजपा को है। पहले चरण में अयोध्या में चुनाव हैं। पूरे प्रदेश में निकाय चुनाव के परिणाम भाजपा के पक्ष में आए इसीलिए हम अयोध्या से अपना चुनावी अभियान शुरू करेंगे। हमारे पर्व और त्योहार जहां से इनकी पहचान है, अगर उनको एक भव्यता और परंपरागत पहचान को देश और दुनिया के सामने पेश करें तो यह हमारे लिए गर्व की बात है।
अयोध्या में करेंगे विकास
अयोध्या से दीपावली के पर्व को जोड़ने की हमने कोशिश की, लोग अयोध्या जाने से डरते थे। अयोध्या के विकास के लिए प्रदेश और केंद्र सरकार पैसा दे रही है। विकास का लाभ हम आम जन तक पहुंचाने के लिए पूरा काम करेंगे। अयोध्या में विकास की योजनाओं को आगे बढ़ाने के लिए हम हर संभव प्रयास करेंगे। मुख्यमंत्री ने कहा कि अयोध्या उपेक्षा का शिकार थी, लेकिन हम एक बार फिर से अयोध्या में विकास को रफ्तार देंगे, लोगों को तमाम मूलभूत सुविधाएं देने का काम करेंगे।
2019 में मिलेगा प्रचंड बहुमत
लोकसभा चुनाव 2019 में पीएम मोदी के नेतृत्व में भाजपा प्रचंड बहुमत के साथ सरकार बनाएगी। प्रदेश में भाजपा को शत प्रतिशत परिणाम मिलेगा। नगर निकाय चुनाव में भी भाजपा का परिणाम काफी अच्छा होगा। मुख्यमंत्री ने इस बात का भरोसा जताया कि निकाय चुनाव में पार्टी काफी अच्छा प्रदर्शन करेगी। वहीं लोकसभा चुनाव में पार्टी को किसी भी तरह की मुश्किल का सामना नहीं करना पड़ेगा, हम प्रदेश में पार्टी को शत प्रतिशत परिणाम मिलेगा।